Avainsanat

Tiivistelmä



Avainsanat

1 Verotus - Sisäinen verotus - Verotusarvo - Erilainen laskutapa kotimaisille ja muista jäsenvaltioista tuoduille tuotteille - Perustamissopimuksen 95 artiklan (josta on muutettuna tullut EY 90 artikla) vastaisuus

(EY:n perustamissopimuksen 95 artikla (josta on muutettuna tullut EY 90 artikla))

2 Tavaroiden vapaa liikkuvuus - Tullit - Vaikutukseltaan vastaavat maksut - Sisäiset verot - Vain muista jäsenvaltioista tuoduista tavaroista kannettavaa veroa, jota ei kanneta vastaavista kotimaisista tavaroista, ei voida hyväksyä

(EY:n perustamissopimuksen 9, 12 ja 95 artikla (joista on muutettuina tullut EY 23, EY 25 ja EY 90 artikla))

3 Yhteinen tullitariffi - Tullausarvo - Asetus N:o 1224/80 - Soveltamisala

(Neuvoston asetus N:o 1224/80)

4 Yhteisön oikeus - Välitön oikeusvaikutus - Yksityisten oikeudet - Kansallisten tuomioistuinten toteuttama oikeuksien suojaaminen - Oikeussuojakeinot - Kansalliset menettelysäännöt - Soveltamisedellytykset

(EY:n perustamissopimuksen 5 artikla (josta on tullut EY 10 artikla))

5 Yhteisön oikeus - Välitön oikeusvaikutus - Yksityisten oikeudet - Kansallisten tuomioistuinten toteuttama oikeuksien suojaaminen - Oikeussuojakeinot - Kansalliset menettelysäännöt - Soveltamisedellytykset - Kansallinen lainsäädäntö tavaroiden tullista luovutuksen lykkäämisestä

6 Yhteisön oikeus - Välitön oikeusvaikutus - Yksityisten oikeudet - Kansallisten tuomioistuinten toteuttama oikeuksien suojaaminen - Oikeussuojakeinot - Kansalliset menettelysäännöt - Soveltamisedellytykset - Kansallinen lainsäädäntö hallintomenettelystä tullia koskevien riitautusten ratkaisemiseksi - Hyväksyttävyys - Kriteerit

7 Yhteisön oikeus - Välitön oikeusvaikutus - Yksityisten oikeudet - Kansallisten tuomioistuinten toteuttama oikeuksien suojaaminen - Oikeussuojakeinot - Kansalliset menettelysäännöt - Soveltamisedellytykset - Todistajien kuulemista rajoittava kansallinen lainsäädäntö - Hyväksyttävyys - Kriteerit

Tiivistelmä

1 Kansallinen lainsäädäntö, jossa säädetään verotusarvon laskentatavasta kannettaessa liikevaihtoveroa, leimaveroa ja erityistä kulutusveroa, on perustamissopimuksen 95 artiklan (josta on muutettuna tullut EY 90 artikla) vastainen, mikäli laskentatapa vaihtelee sen mukaan, koskeeko se kotimaisista vai maahan tuoduista tuotteista perittäviä veroja siten, että sen seurauksena viimeksi mainittuja verotetaan ankarammin. (ks. 51 kohta ja tuomiolauselman 1 kohta)

2 Tasoitusveron kaltaisen veron kantamista koskeva kansallinen lainsäädäntö, jonka mukaan toisesta jäsenvaltiosta peräisin olevista tavaroista kannetaan tätä veroa mutta vastaavista oman valtion alueella tuotetuista tavaroista ei, on perustamissopimuksen 95 artiklan (josta on muutettuna tullut EY 90 artikla) tai 9 ja 12 artiklan (joista on muutettuina tullut EY 23 ja EY 25 artikla) vastainen. (ks. 51 kohta ja tuomiolauselman 2 kohta)

3 Tavaroiden tullausarvon määrityksestä annettu asetus N:o 1224/80, joka perustuu perustamissopimuksen 113 artiklaan (josta on muutettuna tullut EY 133 artikla), koskee yksinomaan kolmansien maiden kanssa käytävää kauppaa, eikä sitä siten voida soveltaa jäsenvaltioiden väliseen kauppaan. (ks. 53 kohta ja tuomiolauselman 3 kohta)

4 Perustamissopimuksen 5 artiklassa (josta on tullut EY 10 artikla) vahvistetun yhteistyöperiaatteen perusteella jäsenvaltioiden tuomioistuinten asiana on turvata yhteisön oikeuden välittömään oikeusvaikutukseen perustuva yksityisten oikeussuoja. Silloin kun kyseisellä alalla ei ole annettu yhteisön säännöksiä, yksityiskohtaiset menettelysäännöt sellaisia oikeussuojakeinoja varten, joilla pyritään turvaamaan yhteisön oikeuden välittömään oikeusvaikutukseen perustuvat yksityisten oikeudet, määräytyvät kunkin jäsenvaltion sisäisen oikeusjärjestyksen perusteella. Nämä yksityiskohtaiset menettelysäännöt eivät kuitenkaan saa olla epäedullisempia kuin ne, jotka koskevat vastaavia jäsenvaltion sisäiseen oikeuteen perustuvia oikeussuojakeinoja, eivätkä ne saa tehdä yhteisön oikeusjärjestyksessä vahvistettujen oikeuksien käyttämistä käytännössä mahdottomaksi tai kohtuuttoman vaikeaksi. (ks. 58 ja 69 kohta)

5 Kansallinen lainsäädäntö, jonka mukaan tulliviranomaisten on pidettävä maahan tuodut tavarat hallussaan, kun vaadittujen verojen määrä riitautetaan, ellei asianomainen maksa vaadittua määrää, on yhteisön oikeuden vastainen, mikäli tämä menettely on epäedullisempi kuin vastaavia jäsenvaltion sisäiseen oikeuteen perustuvia oikeussuojakeinoja koskeva menettely taikka tekee tuotteiden tuonnin muista jäsenvaltioista asianomaiselle käytännössä mahdottomaksi tai kohtuuttoman vaikeaksi. (ks. 61 kohta ja tuomiolauselman 4 kohta)

6 Kansallinen säännös, jonka mukaan maahan tuoduista tuotteista kannettavia veroja koskevat riitauttamiset ratkaistaan hallinnollisessa menettelyssä, joka voi vaikuttaa tuotteiden tuontiin, ei ole perustamissopimuksen vastainen, mikäli ei ole olemassa sellaista vastaavaa, kotimaisia tuotteita koskeviin riitauttamisiin sovellettavaa menettelyä, joka on näille edullisempi, ja mikäli hallintoviranomaisten päätöksiin, joissa kielletään tuotteiden tuonti tai rajoitetaan sitä, voidaan hakea muutosta tuomioistuimessa. (ks. 67 kohta ja tuomiolauselman 5 kohta)

7 Kansallinen säännös, jonka mukaan tuomioistuimessa käsiteltävän sellaisen kanteen yhteydessä, jossa vaaditaan valtion saattamista korvausvastuuseen korvauksen saamiseksi yhteisön oikeuden rikkomisesta aiheutuneesta vahingosta, todistajien kuuleminen on mahdollista vain poikkeustapauksissa, ei ole yhteisön oikeuden vastainen, mikäli tätä säännöstä sovelletaan myös vastaavien jäsenvaltion sisäiseen oikeuteen perustuvien kanteiden osalta ja mikäli se ei estä yksityistä vetoamasta yhteisön oikeuden välittömään oikeusvaikutukseen perustuviin oikeuksiinsa. (ks. 72 kohta ja tuomiolauselman 6 kohta)